Tidsplanen for byggeriet af Nyt Aalborg Universitetshospital er skredet så meget, at byggeriet først står færdigt i 2026. Det oplyste regionsrådsformand Mads Duedahl (V) på et pressemøde mandag eftermiddag. Desuden bliver prisen 715 millioner kroner dyrere end regionen meddelte i februar, da de sidst revurderede omkostningerne for byggeriet. Det vil sige, at byggeriet nu i alt løber op på 1,37 milliarder kroner mere end det oprindeligt var budgetteret til at koste. "Dybt rystet" Mads Duedahl fortæller på pressemødet, at han er ked af det på nordjydernes vegne. Han ønsker at se fremad, så Nordjyderne kan få det sygehus, de er blevet lovet. De sidste mange måneder er gået med nøje at gennemgå byggeriet, hvor rigtig meget er i utakt. - Problemerne er væsentligt større, end jeg anede, da jeg tiltrådte som formand for regionenen, siger Mads Duedahl. Han understreger, at alle de kendte udfordringer nu er kommet på bordet, og selvom han er ærgerlig over, der skal gå fire år, før nordjyderne kan tage det nye sygehus i brug, så mener han, at man bør kigge fremad. - Jeg er dybt rystet, men nu er svesken på disken, vi kender alle kendsgerningerne, og vi kan komme videre, siger Mads Duedahl. Se hele interviewet med Mads Duedahl: Rammer skiven nu 1. april tiltrådte Martin Kjær som projektdirektør med ansvar for at færdiggøre Aalborgs nye universitetshospital. Siden tiltrædelsen har han arbejdet med at kortlægge byggeriets status, og derfor meldte han ud på pressemødet, at han mener, det er realistisk, at man kan forvente at sygehuset er færdigt medio 2026. - Nu er der lavet et stykke meget seriøst, meget gennemgribende og detaljeret stykke tidsplansarbejde, så derfor tror jeg på, at vi rammer skiven nu, siger Martin Kjær. På pressemødet kom det også frem, at sygehusbyggeriet har været udfordret af konflikter på byggepladsen. Dem vil regionen udenom i fremtiden. - Jeg har haft mange gode snakke med vores samarbejdspartnere for at sikre mig, at vi allesammen vil det samme, siger Martin Kjær, der er projektdirektør for sygehusbyggeriet, på pressemødet. Projektdirektøren understreger, hvor kæmpestort byggeriet er, og at der er meget, der kan gå galt i et projekt af den kaliber. - Når store byggerier går galt, så kan det gå rigtig galt, og historien viser jo, at vi kan løbe ind i udfordringer, men nu er skibet atter på rette kurs, siger han. Se hele interviewet med projektdirektøren:

Referat:
Region Nordjylland oplyser om massive overskridelser af både budget og tidsplan for det nye sygehusbyggeri i Aalborg.